COMUNICAT DE PRESă

Visa lansează o aplicaţie cu informaţii utile pentru deţinătorii de carduri care călătoresc în străinătate

**Bucureşti**, **6 iulie 2016** – Visa lansează aplicaţia Travel Tools prin care își propune să ofere turiştilor informații practice privind utilizarea cardurilor în străinătate, inclusiv localizarea ATM-urilor în ţara de destinaţie şi detalii despre cursul de schimb Visa.

“Destinaţii ca Marea Britanie, Grecia, Bulgaria şi Spania sunt preferate de românii care pleacă în vacanţă şi îşi utilizează cardurile pentru plăți și retrageri de numerar. Aplicaţia Visa Travel Tools este un ajutor binevenit pentru că îţi arată câte locaţii comerciale care acceptă cardul sunt pentru fiecare destinaţie de vacanţă, dar şi unde se găseşte cel mai apropiat bancomat. Cei care călătoresc în Europa îşi pot folosi cardurile rapid şi comod la 400.000 de ATM-uri şi aproximativ nouă milioane de comercianţi, dintre care mai mult de o treime acceptă plata cu carduri contactless”, a declarat **Cătălin Creţu, director general pentru România, Croaţia, Malta şi Slovenia, Visa Europe.**

Cu ajutorul aplicaţiei, deţinătorii de carduri au acces la funcţii şi informaţii utile când călătoresc în străinătate, precum un convertor valutar, funcţia de localizare ATM şi asistenţă telefonică. Astfel, utilizatorii pot ţine evidenţa cheltuielilor cu ajutorul unui convertor valutar şi pot accesa oricând banii din contul lor la cel mai apropiat ATM. În cazul în care şi-au pierdut cardul sau acesta le-a fost furat, turiştii pot apela numărul Serviciului Global de Asistenţă Clienţi direct din aplicaţie, dacă nu ştiu numărul băncii care le-a emis cardul.

În plus, aplicaţia permite posesorilor de carduri să verifice din timp care este gradul de acceptare al plăţilor cu cardul în ţara de destinaţie, în diverse locaţii precum hoteluri, restaurante, obiective turistice sau reţeaua de transport public. Totodată, aplicaţia dispune de o funcţie inedită prin care turiştii beneficiază de sfaturi utile de folosire a cardului în străinătate.

Informaţiile sunt disponibile în mai multe limbi de circulaţie internaţională, cum ar fi engleză, germană, franceză, poloneză, spaniolă şi italiană. Turiştii pot descărca gratuit aplicaţia pe telefonul mobil din Apple App Store sau de pe Google Play.

Aplicaţia Visa Travel Tools este disponibilă în toate cele 200 de ţări şi teritorii unde cardurile Visa sunt acceptate. Deţinătorii de carduri Visa îşi pot utiliza cardurile pentru a plăti la mai mult de 40 de milioane de comercianţi şi pentru retrageri de numerar la peste două milioane de bancomate din întreaga lume.

**Top sfaturi pentru utilizarea cardului în străinătate:**

* Verifică valabilitatea cardului și dacă ai setate limite pentru plăți și retrageri de numerar în străinătate.
* Întreabă-ţi banca dacă oferă beneficii suplimentare pentru plățile în străinătate, precum asigurare de călătorie, reduceri pentru anumite obiective turistice sau comercianți.
* Verifică la bancă termenii și condițiile aferente utilizării cardului tău în străinătate, cum ar fi cursul de schimb şi eventuale comisioane aplicate.
* Alege să plătești cu cardul în moneda țării în care călătorești chiar dacă ți se oferă posibilitatea să alegi o altă monedă. De exemplu, într-o ţară din zona euro este de preferat să alegi plata cu cardul în euro chiar dacă există opţiunea de a plăti în lei, întrucât beneficiezi de cele mai bune rate de schimb și poți evita eventuale costuri cu comisioanele.
* Dacă ai nevoie de numerar, alege să retragi de la bancomat sume mai mari în loc să realizezi retrageri succesive de valori mici pentru a reduce eventualele costuri cu comisioanele. Aplicația Visa Travel Tools te ajută să localizezi cel mai apropiat ATM din peste 200 de țări.
* Păstrează dovada tuturor tranzacțiilor efectuate și verifică extrasul de cont la întoarcerea în țară.

**Despre Visa Inc.**

Visa inc. (NYSE:V) este o companie internaţională de tehnologii de plată care conectează consumatorii, companiile, instituţiile financiare şi guvernele din peste 200 de ţări şi teritorii prin sisteme de plăţi electronice rapide, securizate şi fiabile. Operăm una dintre cele mai avansate reţele de procesare a plăţilor din lume – VisaNet – capabilă să proceseze peste 65.000 de tranzacţii pe secundă, asigurând protecţie împotriva fraudei pentru consumatori şi plăţi sigure pentru comercianţi. Visa nu este o bancă şi nu emite carduri, nu acordă credite şi nu stabileşte rate sau comisioane pentru consumatori. Cu toate acestea, inovaţiile Visa permit clienţilor instituţii financiare să ofere consumatorilor mai multe opţiuni: să plătească pe loc cu cardul de debit, să plătească anticipat cu cardul prepaid sau ulterior cu un card de credit. Pentru mai multe informaţii, puteţi accesa [www.visaeurope.com](http://www.visaeurope.com), blogul Visa Vision blog ([www.vision.visaeurope.com](http://www.vision.visaeurope.com)) şi @VisaEuropeNews.

**Contacte:**

Alina Lazăr

Tel: +40 749 129 063

[alina.lazar@grayling.com](mailto:alina.lazar@grayling.com)

Alexandra Chelu

Tel: +40 749 088 409

[alexandra.chelu@grayling.com](mailto:alexandra.chelu@grayling.com)